«Rocky»-regissør er død
John G. Avildsen døde av kreft på Cedars-Sinai Medical Center i Los Angeles. Det bekrefter regissørens eldste sønn, Anthony, til Los Angeles Times fredag ettermiddag amerikansk tid. Avildsen har hatt regien på en rekke storfilmer opp gjennom årene, men er kanskje mest kjent for sin innsats i de tre første filmene om «Karate Kid» og den første «Rocky»-filmen fra 1976, som tok ham til topps året etter under Oscar-utdelingen. «Rocky» på løpetur: Stallone overrasket fans med selfie Avildsen slo gjennom som regissør på 70-tallet. Han markerte seg med filmen «Joe», der Peter Doyle hadde hovedrollen, og «Save the Tiger», som Jack Lemmon mottok sin andre Oscarpris for i 1974. Noen år senere startet han «Rocky»-eventyret med Stallone. Duoen jobbet også sammen i «Rocky V» i 1990. – Jeg skylder John Avildsen omtrent alt. Hans regi, hans lidenskap, hans råskap og hans hjerte - et stort hjerte - er det som gjorde Rocky til den filmen den ble. Han endret livet mitt, og jeg vil alltid stå i gjeld til ham. Ingen kunne gjort det bedre enn min venn John Avildsen. Jeg kommer til å savne ham, sier Sylvester Stallone i en uttalelse ifølge Deadline.com. Avildsens har også jobbet med skuespillere som Marlon Brando, Susan Sarandon, Morgan Freeman og John Belushi.
Amerikanske John Avildsen ble 81 år gammel.